2002/97/EY: Euroopan yhteisöjen ja niiden Euroopan unionina toimivien jäsenvaltioiden sekä Slovenian tasavallan välinen assosiaatio, EU—Slovenia-assosiaationeuvoston päätös N:o 6/2001, tehty 26 päivänä lokakuuta 2001, assosiaationeuvoston työjärjestyksen vahvistamisesta tehdyn päätöksen N:o 1/1999 muuttamisesta perustamalla neuvoa-antava sekakomitea



Virallinen lehti nro L 037 , 07/02/2002 s. 0013 - 0013



Euroopan yhteisöjen ja niiden Euroopan unionina toimivien jäsenvaltioiden sekä Slovenian tasavallan välinen assosiaatio, EU-Slovenia-assosiaationeuvoston päätös N:o 6/2001, tehty 26 päivänä lokakuuta 2001, assosiaationeuvoston työjärjestyksen vahvistamisesta tehdyn päätöksen N:o 1/1999 muuttamisesta perustamalla neuvoa-antava sekakomitea (2002/97/EY) ASSOSIAATIONEUVOSTO, joka ottaa huomioon Euroopan yhteisöjen ja Euroopan unionina toimivien niiden jäsenvaltioiden sekä Slovenian tasavallan välisestä assosiaatiosta tehdyn Eurooppa-sopimuksen(1) ja erityisesti sen 115 artiklan, sekä katsoo seuraavaa: (1) Euroopan unionin ja Slovenian tasavallan talouselämän ja työmarkkinoiden eturyhmien vuoropuhelulla ja yhteistyöllä voi olla huomattava vaikutus Euroopan unionin ja Slovenian välisten suhteiden kehitykseen. (2) Vaikuttaa aiheelliselta, että tällainen Euroopan yhteisöjen talous- ja sosiaalikomitean jäsenten ja Slovenian tasavallan talouselämän ja työmarkkinoiden osapuolten välinen yhteistyö järjestetään perustamalla neuvoa-antava sekakomitea. (3) Tämä tarkoittaa sitä, että päätöksellä N:o 1/1999 vahvistettua assosiaationeuvoston työjärjestystä on muutettava sen mukaisesti, ON PÄÄTTÄNYT SEURAAVAA: 1 artikla Lisätään assosiaationeuvoston työjärjestykseen seuraavat määräykset: " 15 artikla Neuvoa-antava sekakomitea Perustetaan neuvoa-antava sekakomitea, jonka tehtävänä on avustaa assosiaationeuvostoa Euroopan unionin ja Slovenian tasavallan talouselämän ja työmarkkinoiden eturyhmien välisen vuoropuhelun ja yhteistyön edistämiseksi. Tällainen vuoropuhelu ja yhteistyö käsittää Euroopan unionin ja Slovenian tasavallan suhteiden kaikki taloudelliset ja sosiaaliset näkökohdat sellaisina kuin ne ilmenevät Eurooppa-sopimuksen täytäntöönpanon yhteydessä. Neuvoa-antava sekakomitea ilmaisee kantansa kysymyksiin, jotka tulevat esille näillä aloilla. 16 artikla Neuvoa-antava sekakomitea muodostuu neljästä Euroopan yhteisöjen talous- ja sosiaalikomitean sekä neljästä Slovenian tasavallan talouselämän ja työmarkkinoiden eturyhmien edustajasta. Neuvoa-antava sekakomitea suorittaa tehtävänsä assosiaationeuvoston antaman lausuntopyynnön perusteella tai, kun on kyse talouselämän ja työmarkkinoiden vuoropuhelun edistämisestä, omasta aloitteestaan. Neuvoa-antavan sekakomitean jäsenet valitaan siten, että komiteassa tulevat mahdollisimman tarkasti huomioon otetuiksi Euroopan yhteisön ja Slovenian tasavallan talouselämän ja työmarkkinoiden eturyhmät. Neuvoa-antavan sekakomitean puheenjohtajina toimivat yhdessä jokin Euroopan yhteisöjen talous- ja sosiaalikomitean jäsen sekä yksi slovenialainen jäsen. Neuvoa-antava sekakomitea vahvistaa työjärjestyksensä. 17 artikla Euroopan yhteisöjen talous- ja sosiaalikomitea sekä Slovenian talouselämän ja työmarkkinoiden eturyhmät vastaavat kumpikin omista henkilöstö-, matka- ja oleskelukustannuksistaan sekä posti- ja televiestintäkuluistaan, jotka johtuvat niiden osallistumisesta komitean ja sen työryhmien kokouksiin. Talous- ja sosiaalikomitea vastaa kokousten tulkkausmenoista sekä asiakirjojen käännös- ja jäljentämiskustannuksista, lukuun ottamatta Slovenian menoja, jotka koskevat tulkkausta tai kääntämistä sloveenin kielelle/kielestä, joista vastaavat Slovenian talouselämän ja työmarkkinoiden eturyhmät. Muista kokousten järjestämiseen liittyvistä kustannuksista vastaa kokousten isäntänä toimiva osapuoli.". 2 artikla Tämä päätös tulee voimaan sitä päivää seuraavan toisen kuukauden ensimmäisenä päivänä, jona se tehdään. Tehty Brysselissä 26 päivänä lokakuuta 2001. Assosiaationeuvoston puolesta Puheenjohtaja L. Michel (1) EYVL L 51, 26.2.1999, s. 3.